b"\n_START_ARTICLE_\nStadil Kirke\n_START_SECTION_\nBygning og interi\xc3\xb8r\n_START_PARAGRAPH_\nKirken er opf\xc3\xb8rt i to bygningsstile: Skibet og koret er romanske, mens t\xc3\xa5rnet og v\xc3\xa5benhuset er gotiske. Skibet og koret er opf\xc3\xb8rt i kvadre, der fremst\xc3\xa5r ubehandlede, mens t\xc3\xa5rnet er hvidkalket. En del af kirkens tidligere vinduer samt en d\xc3\xb8r i bygningens sydende er bl\xc3\xa6ndede._NEWLINE_P\xc3\xa5 sydsiden af t\xc3\xa5rnet st\xc3\xa5r en piscina, som tidligere blev brugt til at lede vandet fra d\xc3\xa5ben ned i kirkens gulv. D\xc3\xb8befonten i kirken er fra romansk tid og har fra oven og ned b\xc3\xa6gerblade, rebfletning samt en firkantet fod med hj\xc3\xb8rnekl\xc3\xb8er og arkader. Det centrale felt p\xc3\xa5 altertavlen er af forgyldt kobber og stammer fra det 13. \xc3\xa5rhundrede. Det centrale motiv her er Kristus omringet af symboler for evangelisterne. Udenom ses apostlene og motiver fra Jesus' barndom.\n_START_SECTION_\nHistorie\n_START_PARAGRAPH_\nStadil Kirke stammer fra det 12. \xc3\xa5rhundrede, hvor koret og skibet blev opf\xc3\xb8rt i romansk stil i granitkvadre. T\xc3\xa5rnet og v\xc3\xa5benhuset er tilf\xc3\xb8jet senere og er i gotisk stil. En del af kirkens inventar stammer fra det 17. \xc3\xa5rhundrede, som tr\xc3\xa6fonten med d\xc3\xa5bshimmel, pr\xc3\xa6dikestolen, stolev\xc3\xa6rket, alterbordets panel og orgelpulpituret._NEWLINE_Kirken blev restaureret i 1901, hvor man fandt relikvier til Skt. Laurentius, hvilket betyder, at kirken sandsynligvis oprindeligt har v\xc3\xa6ret viet til denne helgen. I det 16. \xc3\xa5rhundrede omtales kirken imidlertid som Sankt Hans Evangelistens Kirke, hvilket m\xc3\xa5 betyde, at tilknytningen er \xc3\xa6ndret p\xc3\xa5 et tidspunkt i historien._NEWLINE_Den senere statsminister I.C. Christensen var l\xc3\xa6rer i sognet og degn ved kirken 1886-1901."